Fathimah az-Zahara

Fathimah binti Muhammad (606/614 - 632) atawa leubèh geuturi ngon nan Fathimah az-Zahra (Fathimah nyang rumèh sabé) (Bahsa Arab: فاطمة الزهراء) putroë keuchet Muhammad dari ummul mu'minin nyang keuphôn, Khadijah.

Lé Potallah ka Neu-peuteuntèe thôn lahé Fathimah nakeuh bak thôn keu 5 seugolom Rasulullah geupeujeut ke Nabi, bak watee nyan Rasulullah ka jipeucaya lé kawôm Quraisy jeuet seubagoë ureueng dong teungoh lam keujadian gabuëk kawôm Quraisy nyan lam bhah soë nyang po hak jak beu'ôt Hajarul Aswad lheuëh nibak jiseubarô lom peuneudong Ka'bah. Nyan nakeuh saboh keujadian nyang that na peunténg cit lam tarèh hudép Nabi seugohlom Janjôngan Alam neuangkat seubagoë Rasul keuneulheuëh. Lahé Fathimah neusambôt ngon seunang that haté le Muhammad.

Fathimah nakeuh sidroë putroë Rasulullah, gobnyan rayeuek lam geusatoh lé Rasulullah. Dari masa Rasulullah golom jeuet keu Nabi, sampoë ka jeuet keu Nabi ngon meumacam tugaih rayeuk Nabi nyang hana seungap nibak jipeukacho lé kaphé. Bak masa nyang paléng phét lam hudép sidroe Rasulullah, yôh jibèkot keuluarga Nabi lé kaphé Quraisy fathimah nyan nakeuh sidroë aneuk miët ubit nyang that geugaséh lé Rasulullah. Peuë lom bak masa bèkot nyan ka wafeuët keuh Ummul Mu'minin Sayyidatina Khadijah, ma nibak Fathimah nyang mantong ubeut nyan.

Bak watèe kawôm muslimin neu hijeurah u Madinah, Fathimah ngon a neuh Ummu Kultsum teutap neupeukong haté neu duëk meuneutap di Mekkah. Dudoë lheuëh Nabi ka paih hudép di Madinah, neukirém keuh ureuëng keu geujak tuëng duwa droë aneuk meutuwah putroë Rasulullah nyan.

Fathimah neu meunikah ngon Ali bin Abi Thalib di Madinah, Sayyidina Ali neujak lakèe Fathimah langsông bak Nabi. Keu jeunamèe meunikah antara Fathimah ngon Ali nakeuh saboh bajèe beusoë wareuna itam nyang neujok lé Nabi bak Ali. Bajèe beusoë nyan geu peubloë keu Sayyidina 'Utsman bin 'Affan ngo yum bajèe beusoë nyan keuh Rasulullah neubloë peukakaih nyang peureulèe bak neupeukawén Fathimah ngon Ali.

Mandum ummat Islam yôh nyan that meubahgia ngon neuucap syukô keu meunikah duwa ureuëng nyang neugaséh lé Nabi nyan. Peuë lom sithôn nibak lheuëh nyan lahé keuh cuco Nabi dari Fathimah nyang geupeunan Hasan. Si thôn leupah lahé lom sidroë teuk aneuk duwa gobnyan nyang geu bôh nan Husén.

Keuluarga Muhammad
Ummul Mu'minin
Islam